VENDIM
Nr. 616, datë 27.10.2017

PËR SHPRONËSIMIN, PËR INTERES PUBLIK, TË PRONARIT TË PASURIVE TË PALUAJTSHME, PRONË PRIVATE, QË PREKEN NGA REALIZIMI I PROJEKTIT
“ZGJERIMI DHE RIVITALIZIMI I PARKUT “AQIF PASHA””, NË BASHKINË E
ELBASANIT

Në mbështetje të nenit 100 të Kushtetutës dhe të neneve 5, pika 1, 20 e 21, të ligjit nr. 8561, datë
22.12.1999, “Për shpronësimet dhe marrjen në përdorim të përkohshëm të pasurisë, pronë private, për interes publik”, me propozimin e ministrit të Brendshëm, Këshilli i Ministrave

VENDOSI:

1. Shpronësimin, për interes publik, të pronarit të pasurive të paluajtshme, pronë private, që preken nga
realizimi i projektit “Zgjerimi dhe rivitalizimi i parkut “Aqif Pasha””, në Bashkinë e Elbasanit.
2. Shpronësimi të bëhet në favor të Bashkisë Elbasan.
3. Pronari i pasurive të paluajtshme që shpronësohet, të kompensohet në vlerë të plotë, sipas masës
përkatëse, që paraqitet në tabelën që i bashkëlidhet këtij vendimi, për pasuritë “ndërtesë”, me sipërfaqe
325.30 (treqind e njëzet e pesë pikë tridhjetë) m², me vlerë të përgjithshme prej 20 942 901,83 (njëzet
milionë e nëntëqind e dyzet e dy mijë e nëntëqind e një presje tetëdhjetë e tre) lekësh, si dhe “truall”, me
sipërfaqe 156 (njëqind e pesëdhjetë e gjashtë) m², me vlerë 2 131 896 (dy milionë e njëqind e tridhjetë e një
mijë e tetëqind e nëntëdhjetë e gjashtë) lekë.
4. Vlera e përgjithshme e shpronësimit, prej 23 074 797,83 (njëzet e tre milionë e shtatëdhjetë e katër mijë
e shtatëqind e nëntëdhjetë e shtatë presje tetëdhjetë e tre) lekësh, të përballohet nga të ardhurat e Bashkisë
Elbasan, planifikuar në buxhetin e saj.
5. Vlera e shpenzimeve procedurale të përballohet nga Bashkia Elbasan.
6. Afati i përfundimit të shpronësimit të jetë tre muaj pas datës së hyrjes në fuqi të këtij vendimi.
7. Afati i përfundimit të punimeve të objektit, në Bashkinë Elbasan, të jetë në përputhje me afatet e parashikuara nga kjo bashki.
8. Regjistrimi i ri i pasurisë prej 156 (njëqind e pesëdhjetë e gjashtë) m², “truall”, për projektin “Zgjerimi
dhe rivitalizimi i parkut “Aqif Pasha””, të bëhet në favor të Bashkisë Elbasan.
9. Ngarkohen Ministria e Brendshme, Zyra Vendore e Regjistrimit të Pasurive të Paluajtshme Elbasan dhe Bashkia Elbasan për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

KRYEMINISTRI
Edi Rama

